Димитър Донев
Вик

chitanka.info

За какво ми е равен живот,

равен живот

и безгрижие?

Нямам имот

и добитък за стрижене.

Само конете,

рижите,

но и те

търсят следите си.

Рият земята,

трият копита

в посечени черепи.

Нямам имот…

Имам тебе земя —

черна в бръчка от спомен,

бяла в съня ми.

Вик съм

между два реда от песен.

Търся връх

в разкривените букви

на твоето име

и питам:

За какво ми е равен живот,

равен живот

и равно ложе?

Сълзата ми спи

под острието на ножа

и сънува Хаджи Димитър.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.